
Kationos tenzidek mint potenciális korróziós inhibitorok kapszulázása mezopórusos szilikarétegekbe

A korrózió elleni védelem új lehetőségét biztosíthatják az öngyógyító bevonatok, melyek sérülésük esetén is képesek ellátni funkciójukat. Kutatómunkám célkitűzése olyan pórusos, amorf szilícium-dioxid (szilika) alapú nanobevonatok fejlesztése volt cinkhordozókon, amelyek potenciálisan öngyógyító hatással rendelkeznek. A bevonatok öngyógyuló hatását kationos felületaktív anyag (CTAB) pórusrendszerben való kapszulázásával kívántam elérni, amely a bevonat sérülése esetén kiáramlik a pórusok belsejéből, és adszorbeálódik a sérülés következtében felszínre kerülő fém felületén, továbbra is védve azt a korróziótól. Az idő előtti kiáramlást a bevonatok hidrofobizálásával értem el.
A bevonatok szerkezetét, vastagságát, valamint a pórusokban csapdázódott kationos modellanyag mennyiségét vékonyrétegoptikai (optikai spektroszkópiai és ellipszometriai) módszerekkel tanulmányoztam. Felületét vízperemszögekkel, korrózióvédő hatását pedig polarizációs elektrokémiai tesztekkel jellemeztem.
Megállapítottam, hogy a mintegy 150 nm vastag, 40%-os porozitású bevonatok kb. 65-70%-a tölthető fel az inhibitormolekulákat modellező CTAB-val. A CTAB-val feltöltött és hidrofobizált rétegek korrózióvédő hatását jellemző korróziós áramsűrűség nagyságrenddel volt kisebb, mint amelyet a bevonat nélküli Zn esetén határoztam meg. Az elektrokémiai teszteket elvégeztem megkarcolt bevonatokon is, melynek hatására romlott ugyan a korrózió elleni védelem, de bebizonyosodott, hogy a vizsgálati modell jó kiindulópont a munka továbbfejlesztéséhez.



